Lisa

Viljandi Linnavolikogu revisjonikomisjoni

12. juuni 2024. a koosoleku protokollile nr 31

**Viljandi Linnavolikogu revisjonikomisjoni kaasaruanne Viljandi linna 2023. majandusaasta aruandele**

Kohaliku omavalitsuse üksuse finantsjuhtimise seaduse paragrahv 29 lõige 10 sätestab, et enne majandusaasta aruande kinnitamist volikogus vaatab revisjonikomisjon volikogule esitatud majandusaasta aruande läbi ning kuulab ära seda auditeerinud audiitori, kes selgitab olulisemate auditi käigus tehtud tähelepanekute ja avastatud ebareeglipärasuste sisu (vandeaudiitori aruanne).

Viljandi Linnavalitsus edastas revisjonikomisjonile Viljandi linna 2023. aasta konsolideerimisgrupi majandusaasta aruande 7. juunil 2024 ning revisjonikomisjon vaatas selle läbi ning arutas seda 12. juuni toimunud kontakt koosolekul.

Audest Audiitorteenuste OÜ on auditeerinud Viljandi Linnavalitsuse ja tema valitseva mõju all olevate üksuste konsolideeritud raamatupidamise aastaaruannet, mis sisaldab konsolideeritud bilanssi seisuga 31. detsember 2023, konsolideeritud tulemiaruannet, konsolideeritud netovara muutuste aruannet, konsolideeritud rahavoogude aruannet ning konsolideeriva üksuse eelarve täitmise aruannet eeltoodud kuupäeval lõppenud majandusaasta kohta ja konsolideeritud raamatupidamise aastaaruande lisasid, sealhulgas märkimisväärsete arvestuspõhimõtete kokkuvõtet. Audiitori arvates kajastab konsolideeritud raamatupidamise aastaaruanne kõigis olulistes osades õiglaselt grupi konsolideeritud finantsseisundit seisuga 31. detsember 2023 ning sellel kuupäeval lõppenud majandusaasta konsolideeritud finantstulemust, konsolideeritud rahavoogusid ja konsolideeriva üksuse eelarve täitmist kooskõlas Eesti finantsaruandluse standardiga.

Viljandi Linnavolikogu revisjonikomisjon on tutvunud kõigi dokumentidega ning toetab Viljandi Linnavalitsuse koostatud majandusaasta aruande kinnitamist.

Revisjonikomisjon andis oma 2023. aasta tegevuse kohta ülevaate jaanuari volikogu istungil.